## Mazón exigix prolongar la central de Cofrentes i destaca el paper estratègic de l’energia nuclear en la transició cap a un model energètic sostenible

*** Subratlla la necessitat de mantindre la producció nuclear que “aporta el 45 % de l’energia de la Comunitat Valenciana i és clau per al sector industrial, l’ocupació i l’atracció d’inversions”
* Reclama al Govern que “estenga la vida útil de les centrals nuclears espanyoles, revise la seua fiscalitat”, al mateix temps que lamenta el tancament per “prejuís ideològics” d’una font energètica que s’ha demostrat que és “neta”
* Remarca l’aposta del Consell per les energies renovables com la solar, l’eòlica o l’hidrogen verd que sumades a la nuclear “reforcen el nostre sistema en este àmbit i ens permeta guanyar sobirania energètica per a no dependre de l’exterior”**

**València.**

El president de la Generalitat, Carlos Mazón, ha exigit al Govern d’Espanya que “prolongue la vida útil de la central nuclear de Cofrentes més enllà de 2030 perquè s’ha demostrat que és una font energètica sostenible i primordial per al desenrotllament econòmic i social del nostre territori”.

Així s’ha manifestat després de la reunió que ha mantingut amb el president del Consell de Cambres de Comerç de la Comunitat Valenciana, José Vicente Morata, en la qual han analitzat l’informe elaborat per la institució cameral per a reclamar la moratòria de la central nuclear de Cofrentes.

El cap del Consell ha defés la necessitat de “mantindre a curt i mitjà termini l’energia generada per la planta de Cofrentes que aporta el 45 % de la producció elèctrica del nostre territori, contribuïx a estabilitzar els preus de l’electricitat i garantix l’activitat dels nostres sectors industrials”.

Al respecte, l’informe de la Cambra assenyala que el tancament de Cofrentes implicaria un seriós risc per a l’operativitat de més de 12.000 empreses industrials altament dependents del subministrament elèctric, que generen 184.000 ocupacions directes i condicionen 235.000 ocupacions indirectes.

En concret, sectors com la indústria química, ceràmica, metal·lúrgica, alimentària i del plàstic serien els més afectats, en assumir increments de costos energètics i una pèrdua de competitivitat exterior, segons l’informe citat.

El president ha expressat la necessitat d’assegurar en la Comunitat Valenciana “un subministrament energètic estable i avançar en la sobirania energètica per a continuar atraient inversions al nostre territori que creen ocupació i riquesa perquè és l’avantsala de millors polítiques socials”.

En esta línia, l’estudi de la Cambra estima que la clausura de la central de Cofrentes suposaria renunciar a 450 milions d’euros d’inversió en la pròxima dècada, així com a importants ingressos tributaris i al posicionament estratègic de la Comunitat Valenciana en matèria energètica, que “no ens podem permetre”, ha afegit Mazón.

**Front comú per a frenar el tancament per motius ideològics**

D’esta manera, el cap del Consell ha expressat el seu compromís per a “fer un front comú social, econòmic i institucional” a favor de la prolongació de la vida útil de les centrals nuclears espanyoles com Cofrentes i Almaraz (Extremadura).

Així, Mazón ha apel·lat “al diàleg i el consens” amb les comunitats autònomes en compte d’una política energètica “a esquena de les autonomies perquè afecta la competitivitat del conjunt d’Espanya”.

Per això, ha sol·licitat al Ministeri de Transició Ecològica que “revise el calendari de tancament previst, accepte una moratòria amb el temps suficient d’antelació i abandone els prejuís ideològics cap a una energia sostenible per la qual estan apostant altres països com el Regne Unit i Suècia”.

Mazón també ha coincidit amb la Cambra de Comerç en la necessitat de revisar la fiscalitat de Cofrentes que està sent penalitzada amb impostos específics que distorsionen la seua competitivitat i desincentiva la seua explotació econòmica per les operadores.

Així mateix, ha advocat per simplificar els tràmits burocràtics relacionats amb el Pacte Verd Europeu, augmentar les inversions públiques i privades en innovació en este camp i accelerar el desplegament d’energia renovable en coexistència amb l’energia nuclear.

**Un model energètic sostenible i equilibrat**

El president ha asseverat la “ferma aposta de la Generalitat per avançar en un model energètic que combine les energies renovables com la solar, l’eòlica, i l’hidrogen verd, al costat d’altres com la nuclear, per a reforçar el nostre sistema elèctric i guanyar en sobirania energètica per a no dependre de l’exterior”.

En esta línia, ha reiterat el compromís del Consell per facilitar una transició energètica “justa, rigorosa i necessària” per a la qual cosa ha realçat mesures com el decret llei de simplificació administrativa per “acurtar terminis, eliminar traves i agilitzar la tramitació que estan donant resultats cap a este model energètic sostenible”.

Així, cal ressaltar que en un any la Generalitat ha començat a tramitar 181 expedients d’instal·lacions fotovoltaiques i s’han autoritzat 74 parcs amb una potència de 1.200 megawatts (MW).

Mazón ha lamentat “els anys de col·lapse de l’anterior equip de govern que no ens ha permés aprofitar tot el potencial del nostre territori que té 300 dies de sol a l’any, una orografia idònia per a l’aprofitament eòlic i unes empreses de referència i avantguarda”.

Fecha: 22/04/2025